Век дзяліся тым, што маеш, —  
Хлебам-соллю,  
Казкай-краскай.  
Ну, а ў госці запрашаеш,  
Гавары ўсім:  
— Калі ласка!  
А з табой як тое будзе,   
То за шчодры знак усякі   
Пакланіся добрым людзям   
I скажы ім шчыра:  
Дзякуй!

Уладзімір Паўлаў

Этыкетная культура – неад’емная частка культуры свету, нацыі, краіны. Яна ахоплівае ўсю гісторыю чалавечых узаемаадносін у дыяпазоне ад высокіх канонаў і міжнародных сувязей да абавязковых правілаў паводзін на працы, у сям’і і быце. Самыя нізкія формы ўзаемаадносін паміж людзьмі заўсёды мяжуюць з іх парушэннем і выражаюцца ў адкрытай або скрытай нядобрапрыстойнасці, маніпуляванні людзьмі, спажывецкімі да іх адносінамі, грубасці. Неабходна адзначыць, што на сучасным этапе развіцця нашага грамадства павысіліся сацыяльныя патрэбнасці да эмацыянальна-духоўнай і функцыянальна-дзелавой састаўляючай культуры грамадзян. Сёння ў нашым жыцці набываюць важнае значэнне прафесіяналізм, кампетэнтнасць, адказнасць, карэктнасць, а таксама элегантнасць. Устае пытанне аб уменні адносіцца да людзей і прыроды, ідэям і рэчам, культурнаму здабытку народа і народаў другіх краін. У цяперашні час цэніцца не толькі агульная карціна узаемавежлівасці, але і ветлівасць тона, валоданне этыкетным словам, дабразычлівасць. Адзін высакародны жэст можа абрадаваць і ўзбадзёрыць чалавека, прабудзіць адказную рэакцыю міралюбнасці і цярпення, цікавасць да зносін. Гістарычны вопыт паказвае, што веданне і валоданне правіламі добрага тону надаюць упэўненасць, памагаюць нам існаваць, дапамагаюць пазбегнуць шматлікіх памылак, умацоўваюць у грамадстве нашу рэпутацыю як людзей, якія могуць валодаць сабой.

Галоўнай рысай этыкетнай культуры застаецца следаваннем універсаліям: законам гасціннасці і міласэрнасці, павагі адзін да аднаго, імкненню да міралюбнасці і добрасуседскім адносінам, да ўзаемаадносін і аб’яднанню. Этыкетная культура вучыць нас разумець агульнае і індывідуальнае, умець пазнаваць сябе і абмяжоўваць сябе. Самаабмяжоўванне выхоўваецца ў працэсе ўзаемнага выканання ўсімі грамадзянамі ўстаноўленых рытуалаў, народных звычаяў і традыцый. Без самаабмяжоўвання самапазнанне і самарэалізацыя прыводзяць да развіцця эгацэнтрызму. Культура зносін заснавана на выкананні пэўных правіл, якія выпрацоўваліся чалавецтвам на працягу многіх тысячагоддзяў.

Сучасныя нормы і правілы этыкету характарызуюцца працэсамі дэмакратызацыі і гуманізацыі. Яны сталі больш спрошчанымі, свабоднымі і натуральнымі, хоць у недалёкім мінулым ім быў уласцівы строгі і кананізаваны характар. Усе агульнапрынятыя правілы паводзін у той або іншай ступені звязаны з паняццем маралі і прыгожага. Многія з этыкетных правілаў носяць чыста традыцыйны характар. Менавіта традыцыі з’яўляюцца спецыфічным механізмам захавання і перадачы інфармацыі, які ажыццяўляе міжпакаленную трансляцыю сацыяльнага вопыту. Трэба адзначыць, што традыцыі з’яўляюцца і элементам культуры, які рэгулюе паводзіны людзей, задае стэрэатыпы паводзін.

Вялікае месца ў жыцці любога чалавека займае сям’я. Менавіта ў сям’і адбываецца першаснае асваенне норм грамадскага жыцця і культуры. Засваенне культуры пачынаецца з далучэння навароджанага да чалавечага роду, фарміравання маральных якасцей, асноў фізічнай і санітарна-гігіенічнай культуры, культуры гаворкі, элементарных правілаў зносін. З самага ранняга дзяцінства чалавек пачынае засвойваць правілы паводзін, працоўныя ўменні і навыкі, прывучаецца да адказнасці і сваіх абавязкаў. У гэты час закладваецца фундамент асабістай культуры чалавека, які перадаецца ад пакалення да пакалення і ўяўляе сабой сукупнасць працоўных, сямейна-бытавых, грамадскіх і рэлігійных традыцый.

Беларускі народ на працягу многіх стагоддзяў выпрацоўваў сваю аптымальную сістэму выхавання, адбіраючы найбольш цэнныя сродкі і метады, якія здольныя аказаць уплыў на выхаванне працавітых, сумленных, добразычлівых і гуманных людзей.

З даўніх часоў на чале вялікай сям’і быў бацька, які нёс адказнасць за ўсё, што адбываецца ў сямейным калектыве. Менавіта ён прадстаўляў сям’ю перад выканаўчымі і судовымі органамі, плаціў налогі, сачыў за выкананнем тых або іншых абавязкаў, самастойна прымаў рашэнні. Улада кіраўніка сям’і была абсалютнай, ён нёс маральную і матэрыяльную адказнасць за сваю сям’ю, і гэта лічылася нармальнай з’явай. Усе члены сямейнага калектыва выконвалі яго распараджэнні. Кожны мужчына стараўся сур’ёзна і добрасумленна адносіцца да сваіх абавязкаў. Акрамя таго, кіраўнік сям’і выконваў самую цяжкую па гаспадарцы працу. Пагэтаму добрыя гаспадары заўсёды выконвалі галоўную ролю ў сям’і і карысталіся асаблівай павагай.

Акрамя таго, мужчына, як правіла, быў не толькі добрым гаспадаром, але і ўважлівым мужам. Да сваёй жонкі муж часцей за ўсё звяртаўся са словамі “маці”. Па-за домам пры згадванні жонкі ён гаварыў: “мая жонка”, “мая баба”, “мая старая”. У праяве пачуццяў, згодна з правіламі этыкета таго часу, неабходна было праявіць стрыманасць, выстаўляць іх на ўсеагульны агляд лічылася непрыстойным. Мужык не абнімаў і не цалаваў сваю жонку ў прысутнасці дзяцей, ў грамадскіх месцах, пры старонніх. Кіраўнік сям’і быў яркім прыкладам для сыноў, сваімі паводзінамі ён дэманстраваў, як трэба адносіцца да жонкі. Да сваіх нявестак свёкар адносіўся з павагай. Такім чынам, старэйшы мужчына ў сям’і быў гаспадаром, працаўніком і карыстаўся асаблівым аўтарытэтам. Сямейны ўклад прадстаўнікоў вышэйшых саслоўяў быў некалькі іншым. Уся цяжкая праца выконвалася работнікамі, кіраўнік сям’і разам з жонкай займаўся размеркаваннем абавязкаў і даходамі.

Па адносінах да жонкі ў беларускай сям’і XIX стагоддзя існавалі свае патрабаванні і правілы этыкету. У малой сям’і жанчына адчувала сябе цалкам свабодна, добра знала і выконвала свае абавязкі па дому: вяла гаспадарку, убірала, мыла бялізну, займалася выхаваннем дзяцей. Акрамя выконвання працы па дому, гаспадыні даводзілася працаваць у полі разам з мужам. У вялікай сям’і кіраўніцтвам жаночай палавіны сям’і займалася маці або свякроў. Пакрыўджаная нявестка ніколі не супярэчыла свякрові і іншым членам сям’і. Акрамя таго, правілы этыкету патрабавалі ад гаспадыні мягкага і рахманага характару, цвярозага розуму і ўмення падабацца мужу. Прыгатаваннем ежы займалася толькі гаспадыня дома. Лічылася, што прыгатаваннем ежы мужчынам зневажае яго мужчынскую годнасць. Як правіла, кожная гаспадыня ўмела добра гатаваць разнастайныя смачныя стравы ў залежнасці ад узроўню дабрабыту, пары года. У значнай ступені меню гаспадыні рэгламентавалася рэлігіяй, кожная сям’я старалася выконваць пасты. Сям’я прымала ежу тры разы ўдзень, у некаторых сем’ях быў падвячорак.

Сярод беларусаў існавалі асаблівыя правілы паводзін за сталом, якія яны засвойвалі з самага ранняга дзяцінства. Перш чым сесці за стол, неабходна было вымыць твар і рукі. Месцы за сталом размяркоўваліся паводле статусу. Найбольш ганаровае месца на чале стала займаў кіраўнік сям’і, вакол яго рассаджваліся старэйшыя дзеці, затым малодшыя. Гаспадыня, як правіла, садзілася на край стала. Пасля гэтага чытала малітву, рабіла знак крыжа і прымаліся за ежу. Правілы этыкету загадвалі есці не спяшаючыся. Згодна з патрабаваннямі этыкету, дзецям не дазвалялася размаўляць у час ежы. Відэльцы як індывідуальныя сталовыя прыборы адсутнічалі, таму ўсе стравы елі лыжкай. Існавалі асаблівыя правілы ў адносінах да хлеба, солі. Так, напрыклад, згодна з правіламі этыкету, хлеб варта было акуратна адломліваць, калі крошкі падалі на падлогу, іх варта было падняць і пацалаваць са словамі: “Прабач, Божа”.

Па меры сталення дзяцей, стварэнні імі сваіх сямей, з’яўленне ўнукаў прадстаўнікі старэйшага пакалення, выконваючы працу па дому і не маючы магчымасці працаваць у поўную моц, дапамагалі расціць і выхоўваць унукаў. Калі ва ўзаемаадносінах з дзецьмі бацькі былі строгімі і патрабавальнымі, то па адносінах да ўнукаў яны праяўлялі падвышаную ўвагу, клопат і пяшчоту. Односіны да пажылых людзей у сем’ях складваліся па-рознаму. Часам узнікалі канфлікты з-за іх умяшання з сваімі парадамі і патрабаваннямі ў жыццё маладой сям’і. але часцей за ўсё старыя, якія мелі дзяцей, дажывалі свае гады разам з імі. Заставіць бацькоў у адзіноце лічылася вялікім грахом і асуджалася народам.

У адносінах да дзяцей бацькі стараліся прытрымлівацца асаблівых правілаў. Ужо само існаванне дзяцей у сям’і ўспрымалася як вялікае шчасце. Па прадстаўленням беларусаў таго часу, дзяцей у сям’і павінна было быць не менш чым тры, толькі так можна забяспечыць дастойнае выхаванне. Як і ў многіх іншых народаў, перавага аддавалася хлопчыкам – памочнікам па гаспадарцы, нашчадкам і апоры ў старасці. У дваранскіх сем’ях нараджэнне хлопчыкаў успрымалася як асаблівае шчасце, так як гэта было і прадаўжэннем роду, і захаваннем прозвішча. Таму да хлопчыкаў адносіліся з вялікай увагай і павагай. У гутарковай мове да хлопчыкаў звярталіся “хлапчук”, “хлапчаня”, “малец”; да дзяўчат – “дзеўка”, “дзяўчына”, “дзеўчына”. Часта дзецям давалі назвы, якія адпавядалі яго характару: “анёлак”, “жэўжык” і г.д . У залежнасці ад узросту складваўся і характар узаемаадносін паміж дзецьмі і бацькамі. У раннім дзяцінстве было распаўсюджана ўважлівыя і пяшчотныя ўзаемаадносіны да дзяцей. У гэты час яны знаходзіліся пад пільнай увагай са стараны маці. Па меры сталення дзеці пачыналі выконваць патрабаванні бацькоў, прывучацца да працы.

Лічылася, што дзеці павінны выхоўвацца ў сям’і. Менавіта сям’я, прыклад бацькоў, аказвалі рашучы ўплыў на фарміраванне каштоўнаснай арыентацыі дзяцей, іх маральных паводзін. Гэта ў сваю чаргу рэгулявала паводзіны бацькоў. Акрамя таго, было распаўсюджана правіла: дзеці павінны поўнасцю і беспярэчна падпарадкоўвацца сваім бацькам, праяўляць павагу да іх. Адносіны паміж бацькамі і дзецьмі рэгуляваліся сямейнымі традыцыямі і афіцыйным правам. У выпадку ўзнікнення канфліктных сітуацый паміж бацькамі і дзецьмі суд мог наказаць і бацькоў (штрафы, царкоўнае пакаянне) за дрэннае выхаванне, і дзяцей (цялеснае наказанне) за невыкананне патрабаванняў бацькоў. У аснове народнай педагогікі беларусаў былі вельмі строгія адносіны бацькоў да дзяцей, гэта лічылася не праяўленнем адсутнасці бацькоўскай любові, а наадварот, яе праяўленнем. Разам з тым не знаходзілі адабрэння жорсткасць і рэзкасць у адносінах да дзяцей.

Паводзіны і выхаванне былі саслоўна дэтэрмінаваны. Дзеці з простых сямей маглі размаўляць паміж сабой незалежна ад палавой прыналежнасці. У дваранскіх сем’ях – дзяўчынкі маглі гуляць толькі з дзяўчынкамі, хлопчыкі толькі з хлопчыкамі. Недапушчальнымі для дзяцей вышэйшых саслоўяў былі зносіны з сялянскімі дзецьмі, гульні ў пяску, з рэчамі, якія пэцкалі вопратку. У выхаванні дваранскіх дзяцей вялікую ўвагу надавалі выпрацоўцы добрых манер. Для гэтага ў сям’ю запрашаліся няні, гувернанткі. Яны давалі ўрокі ветлівасці і акуратнасці, знаёмілі з асаблівасцямі свецкага этыкету. Правілы этыкету таго часу патрабавалі захавання ветлівасці, павагі і паважлівых адносін да другіх людзей, умення слухаць суразмоўцу, стрымоўваць сябе ад неабдумных выказванняў і паводзін. Дзеці дваран мелі асобныя пакоі ў доме. Паўсядзённа іх прыводзілі да бацькоў для прывітання і развітання. Да бацькоў яны заўсёды звярталіся на “Вы”. Правілы этыкету забаранялі гучна размаўляць, умешвацца ў размову старэйшых, прысутнічаць пры прыёме гасцей, стукаць дзвярмі, размахваць рукамі ў час бяседы.

Занятак 1

Тэма: **Этыкет беларускага народа**

Мэта: пазнаёміць вучняў з паняццем “этыкет”, асноўнымі правіламі беларускага этыкету; упэўніць у тым, што неабходна захоўваць правілы паводзін.

На сённяшнім занятку мы пазнаемімся з новым паняццем, а якім вы даведаецеся, калі адгадаеце загадкі, з кожнай адгадкі запішыце першую літару. Атрымаецца слова.

**Адгадванне загадак**

Гусь па вуліцы ідзе,

Дзюбай вуліцу грызе. (**Э**кскаватар)

Праз палі, масты, лясы

Ляцяць словы- галасы.

Дзякуючы правадам,

Кажуць тут, а чуюць там. (**Т**элефон)

Гэта літара такая,

Дзве прамыя лініі,

А пасярэдзіне крывая. (Літара **ы**)

Плыве ў прасторы,

Ды не ў моры,

Караблём завецца,

А ля зорак уецца.(**К**асмічны карабель)

Заўсёды, летам і зімой,

Мае іголачкі са мной.

Галінак у мяне багата.

Я сустракаю з вамі свята. (**Е**лка)

Ходзіць полем з краю ў край,

Рэжа чорны каравай. (**Т**рактар)

*Вучні складаюць слова этыкет*

**Праца па тэме**

Што такое этыкет? (*вучні выказваюць свае меркаванні*)

Этыкет – гэта правілы паводзін, якія прыняты ў грамадстве. На Беларусі правілы этыкету з’явіліся вельмі даўно.Дзяцей вучылі быць ветлівымі з бацькамі, суседзямі, сваякамі. Пры сустрэчы яны гаварылі “прывітанне”, а сталыя людзі жадалі здароўя са словамі”добрага здоровейка вам у хату”. У дзяцей выхоўвалі звычку быць стрыманымі ў сваіх жаданнях і ўчынках. Яны не маглі знаходзіцца пры размовах старэйшых, перабіваць і пярэчыць сталым людзям. У дорослых стрыманасць праяўлялася ў час вялікіх пастоў. Дзяцей вучылі быць акуратнымі і сціплымі.Шматлікія прыказкі і прымаўкі адлюстроўваюць правілы этыкету:

“Слухай больш, гавары менш”, “Паабяцаў што зрабіць – зрабі, а не можаш – не абяцай, “”Не багат, а госцю рад”, “Паважаючы чалавека – паважаеш сябе”, “Не спяшы языком, а спяшы справай”.

Праца з дзецьмі

* Як вы лічыце, ці павінен сучасны чалавек прытрымлівацца прынятых правіл паводзін?
* А навошта чалавеку выконваць правілы паводзін?
* Якіх правіл паводзін прытрымліваецеся вы?
* Што можа здарыцца, калі людзі перастануць выконваць правілы паводзін?

**Разгляд сітуацый**

* Раніцай Ваня заўсёды вітаўся з мамай і татам. Пасля снедання хлопчык выказваў падзяку за смачную ежу сваёй матулі. Адыходзячы ў школу ён цалаваў сваіх бацькоў і жадаў добрага дня.

*Ці правільна паступаў Ваня на ваш погляд?*

* Кацю запрасілі на дзень нараджэння. Яна доўга гуляла на вуліцы і забыла пра гэта. Праз нейкі час дзяўчынка ўспомніла пра сваю сяброўку і пабегла да яе ў госці. Калі Каця ўвайшла ў пакой, то ўсе ўбачылі спэцканую сукенку і брудны твар. Усім дзецям стала вельмі непрыемна.

*Чаму дзецям стала непрыемна?*

*Якую б параду вы хацелі б даць Каці?*

*А як бы вы сябе паводзілі, каб апынуліся ў такім становішчы?*

* Мама палола грады ў агародзе. Побач на лузе гулялі дзеці. З імі была і любімая дачушка Галя, якая ўвесь час паглядвала на маму.

*Што павінна была зрабіць Галя?*

**Гульня “Добра – дрэнна”**

Вучні разам адказваюць “добра” ці “дрэнна”

Штурхаць дзяцей на вуліцы.

Уступаць места старэйшым.

Перабіваць размову сябра.

Спазняцца на сустрэчу.

Вітацца з суседзямі.

Дапамагаць незнаёмым людзям.

Даць слова – і не стрымаць яго.

Бясконца прасіць у бацькоў нешта купіць.

**Аналіз верша “Падмянілі паштальёна”**

Захварэў наш паштальён,

І не носіць пошты ён.

Стаў у мамы я прасіць:

* Можна пошту мне насіць?
* Што ж. насі, - сказала мама.

Вучні класа ўсе таксама

Пошту па чарзе насілі,

Паштальёна падмянілі.

Акрыяў паштальён.

Быў нам вельмі ўдзячны ён.

А.Дзеружынскі

Які добры ўчынак здзейсніў хлопчык? Ці хацелі б вы сябраваць з такім хлопчыкам? Чаму?

**Творчае заданне**

На аркушы паперы вучні пішуць добрую справу, якую могуць зрабіць. Пры гэтым грошы не павінны траціцца. Усе аркушы перамешваюцца вучні па чарзе выбіраюць паперку. За тыдзень яны павінны зрабіць тое, што напісана. На наступным занятку кожны вучань трымае справаздачу.

**Вынік занятку**

Што новага вы даведаліся?

Які жыццёвы ўрок вы сягоння атрымалі?

Аб чым вы расскажаце сёння сваім бацькам?

Дзякую за сумесную працу

Тэма 2: **Традыцыйная ветлівасць**

Мэта: пазнаёміць з правіламі традыцыйнай ветлівасці; на прыкладзе казак, упэўніць у неабходнасці ветлівых паводзін; папоўніць слоўнікавы запас вучняў.

Занятак пачынаецца з таго, што кожны вучань рассказвае пра добрую справу якую ён зрабіў.

Дзеці! А якія думкі ўзнікаюць у вас, калі вы чуеце слова ветлівасць? А ці лічыце вы сябе ветлівымі ? у чым праяўляецца ваша ветлівасць?

Ветлівасць – адно з важнейшых правіл паводзін, якое выражае добразычлівыя адносіны да людзей. Пры сустрэчы мы вітаемся і жадаем здароўя. Гэтымі словамі мы паказваем адносіны да чалавека. У слове дзякуй выражаюцца нашы адносіны да зробленага нам дабра. Калі нешта здараецца , мы просім прабачэння, калі трэба звярнуцца да чалавека, мы ўжываем звароты. Чым больш чалавек ведае ветлівых слоў, тым прыемней з ім размаўляць. Вельмі важна не толькі вымаўляць гэтыя словы ў неабходны момант, але і паказваць сардэчную чуласць.

Якія ветлівыя словы вы ведаеце?

**Чытанне і аналіз казкі**

Лясной сцежкай ідуць бацька і маленькі сын. Вакол цішыня, толькі чуваць, як недзе далёка стукае дзяцел і ручай журчыць у лясной глушы. Нечакана сын убачыў: што насустрач ідзе бабуля з кіёчкам.

* Тата, куды ідзе бабуля? – спытаў сын.
* Убачыць, сустрэць ці правадзіць, - адказаў тата.
* Калі сустрэнемся з ёю, мы скажам ёй прывітанне, - сказаў тата.
* Для чаго ж ёй гаварыць гэта слова? – здзівіўся сын. – мы ж зусім не знаёмы.
* А вось сустрэнемся, павітаемся, тады ўбачыш для чаго.

Вось і бабуля.

* Прывітанне, - сказаў сын.
* Прывітанне, - сказаў тата.
* Прывітанне, - сказала бабуля і ўсміхнулася.

І сын са здзіўленнем убачыў: усё вакол змянілася. Сонейка засіяла ярчэй. Па верхавінах дрэў прабег лёгкі ветрык, лістота затрымцела. У кустах заспявалі птушкі – да гэтага часу іх не было чуваць.

На душы хлопчыка стала радасна.

* Чаму гэта так? – спытаў сын.
* Таму што мы павіталіся з чалавекам і ён усміхнуўся

(паводле В. Сухамлінскага)

**Развучванне верша**

Добра, калі ты змалку

Можаш вітаць людзей.

Раніцай: - Добрага ранку!

І апаўдня: - Добры дзень!

Увечары пры сустрэчы

Знаёмым сказаць: - Добры вечар!

А соннаму сонейку нанач

І ўсім добрым людзям: - Дабранач!

В. Вітка

**Праігрыванне дыялогаў**

Вучні праігрываюць выпадкі, ужываючы ветлівыя словы.

* Насустрач Тані па калідоры школы ішла Наталля Пятроўна з дырэктарам.

Што павінна сказаць Таня?

Што адкажуць настаўнік і дырэктар школы?

* Косця прыйшоў у магазін купіць ручку і аловак. Але, на жаль, цана не напісана.

Што павінен сказаць хлопчык?

* Наташа запрасіла сваіх сябровак Алену і Іру ў госці. Дзяўчаты ў хаце весяліліся і выпадкова разбілі вазу.

Што скажуць Алена і Іра?

А як павядзе сябе і што адкажа Наташа?

* Міхась прачнуўся рана і пачаў рабіць зарадку. У пакоў зайшла мама.

Што скажа Міхась?

Што адкажа мама?

**Праца па казцы “Ветлівы заяц”**

Жыў быў заяц вельмі сціплы і ветлівы. Аднойчы, наеўшыся капусты ў агародзе селяніна, ён збіраўся бегчы дамоў, але заўважыў лісу. Яна вярталася ў лес. Лісіца не змагла з’есці курыца і была галодная і сярдзітая.

У зайкі зашчаміла сэрца. Куды бегчы?

Заяц з усіх ног пабег да пячоры. Ён не выдаў, што там яго чакала яшчэ адна небяспека. Там пасялілася змяя.

Заяц быў добра выхаваны і ведаў, што без дазволу заходзіці у чужы дом нельга. “Трэба павітацца”, - падумаў ён. – Але з кім? З пячорай?

І, прысеўшы на заднія лапкі, заяц ветліва сказаў: “ Прывітанне, добрая пячора! Дазволь мне, калі ласка, увайсці”.

Пачуўшы голас зайчыка, змяя вельмі ўзрадавалася. Яна вельмі любіла заячае мяса.

* Уваходзь, уваходзь! – адказала яна, жадая падмануць зайчыка.

Але заяц па голасу пазнаў, з кім мае справу.

* Прабачце, калі ласка, - сказаў ён. – Я зусім забыў, што мяне дома чакае зайчыха! Да пабычэння! – і кінуўся на ўцёкі.

Прыбег заяц у сваю нару і падумаў аб тым, што ветлівасць яшчэ нікому не перашкаджала.

Змяя ж скруцілася ў клубок і прамовіла: “Лепш бы я нікому нічога не адказвала! Ох, уж гэтыя ветлівыя зайчыкі!”

Якія ўражанні панавалі вамі, калі слухалі казку?

А ці спадабалася вам казка?

Чаму яна вучыць?

Я можа каму небудзь з вас таксама калі ветлівасць дапамагла?

Ну а зараз мы пагуляем у гульню **“Ветліва – няветліва”**

Калі называецца ветлівае правіла, то патрэбна пляскаць у далоні, а калі не сядзець ціха.

* Павітацца пры сустрэчы.
* Выпадкова штурхнуць і не папрасіць прабачэння.
* Дапамагчы падняць рэч свайму сябру.
* Не заўважаць перажыванні маці.
* Падзякаваць тату за дапамогу.
* Не заўважыць суседку, якая праходзіць побач.
* Крыўдзіць малодшых.
* Нікога не слухаць, а рабіць так, як падабаецца табе.
* Калі ў гасцях у сябра, то можна смеціць дзе хочаш.
* Не дзяліцца цацкамі.
* Жадаць прыемнага апетыту

**Вынік занятку**

Якія вы вельмі часта ўжываеце ветлівыя словы?

Чаму ветлівых людзей больш паважаюць?

Ці можа ветлівасць дапамагчы ў жыцці

Аб чым мне хочацца рассказаць сваім бацькам.

Каму мне хочацца сказаць дзякуй?

**Занятак 3**

Тэма: **Адносіны з равеснікамі**

Мэта: пазнаёміць са станоўчымі рысамі характару людзей; правіламі ўзаемаадносін паміж равеснікамі; развіваць уменне выказваць сваю думку, рабіць правільны выбар.

Вы жывяце ў грамадстве. Побач з вамі жывуць людзі рознага ўзросту. Але найбольш часта вы маеце зносіны з дзецьмі вашага ўзросту. Разам з імі вы гуляеце ў двары свайго дома, сустракаецеся ў розных гуртках і спартыўных секцыях. Але найбольш часу вы праводзіце са сваімі аднакласнікамі. Для таго, каб вашы зносіны прыносілі вам радасць, задавальненне, неабходна выконваць правілы зносін з равеснікамі.

А што такое правілы?

А якія правілы патрэбна выконваць, каб з вамі хацелі сябраваць, гуляць?

Якімі якасцямі павінен валодаць чалавек, з якім вы б хацелі сябраваць?

(выказванні вучняў)

Калектыўнае тлумачэнне выказванняў

* Настрой сяброў залежыць ад цябе.
* Будзь добразычлівым, заўсёды прыходзь на дапамогу.
* Не забывай, што ўсе маюць недахопы, будзь цярплівы да іх.
* Паступай заўсёды так, як ты хацеў бы, каб паступалі з табою.

Ну а зараз мы пагуляем у гульню якая называецца **“Кветачка”**.

На сталах ляжаць пялёсткі. Вучні запісваюць якасці, якія яны больш цэняць у сваіх таварышах. Пялёсткі перамешваюцца, вучні чытаюць і каменціруюць якасці людзей. Затым выдзяляюць тыя якасці, якімі яны валодаюць.

Я прапаную вам пазнаёміцца з беларускай народнай гульнёй **“Дзед кароль”**. Мы павінны выбраць “Дзеда караля”. Усе астатнія адыходзяцца ад яго і дамаўляюцца, што яны будуць паказваць. Пасля ідуць да караля і гавораць

* Прывітанне дзед кароль

З доўгай белай барадой,

З карымі вачамі,

З белымі вусамі

Дзед кароль у адказ:

* Прывітанне, дзеткі,

Дзе вы былі, што рабілі?

* Дзе мы былі, мы не скажам,

Што рабілі мы пакажам.

Усе робяць розныя рухі (напрыклад, чытанне кнігі, чыстка чаравікаў, і г. д. ). Дзед кароль адгадвае, што абазначаюць рухі каго-небудзь з гульцоў. Вучань уцякае, а “дзед” яго ловіць. Каго злавіў, той становіцца “каралём”.

Гутарка

Сябруюць не толькі хлопчык з хлопчыкам, або дзяўчынка з дзяўчынкай, але і хлопчыкі з дзяўчынкамі.

Што, на ваш погляд, патрабуецца ад хлопчыкаў, каб дзяўчынка было прыемна з імі сябраваць?

Як павінны паводзіць сябе дзяўчынкі ў адносінах да хлопчыкаў?

А зараз папрацуем у групах. Хлопчыкі павінны запісаць парады для дзяўчынак, а дзяўчынкі парады для хлопчыкаў. Затям парады агучваюцца і тлумачацца настаўнікам. Калі нешта незразумела тлумачаць удзельнікі груп.

А зараз я папрашу стаць парамі хлопчыкаў і дзяўчынак. Утвараем арку з паднятых угору рук. Гульня называецца ручаёк. Хлопчыкі могуць выбіраць толькі дзяўчынак, а дзяўчынкі хлопчыкаў.

**Абагульненне**

Падбярыце канцоўку прыказкам і растлумач.

Паважаючы чалавека, - … (паважаеш і сябе).

Добрым жыць на свеце … (весялей).

Чалавек праслаўляецца … (добрымі справамі).

Дрэнна таму, хто … (дабра не робіць нікому).

Занятак 4

Тэма :Адносіны паміж бацькамі і дзецьмі

Мэта : выхоўваць павагу да бацькоў і сталых людзей на прыкладзе жыццёвых сітуацый.

***Уводзіны ў тэму***

Важнае значэнне ў жыцці кожнага дзіцяці мае сямў. Тата з мамай клапоцяцца аб дзіцяці, прыходзяць на дапамогу ў складаным становішчы. Кожны ўчынак дзіцяці добры ці дрэнны – адклікаецца ў сэрцы маці радасцю ці болем, шчасцем, ці пакутай. Але бацькі заўсёды будуць любіць сваё дзіця. Чалавечы абавязак дзяцей – плаціць бацькам за клопаты, за іх любоў, адданасцю. Бацькі далі жыццё свайму дзіцячці і жывуць для яго шчасця. Вялікае значэнне для таты і мамы, калі іх дзіця – сумленны, працавіты, старанны чалавек. Калі людзі лічуць дзіця дрэнным чалавекам – гэта вялікае гора для бацькоў. Усе дзеці павінны імкнуцца быць добрымі людзьмі, тым самым прыносіць радасць сваім бацькам.

З даўніх часоў сямейны этыкет патрабуе падтрымліваць аўтарытэт сваёй сям’і сярод знаёмых. Згодна традыцыям жонка не ругае мужа, не можа выстаўляць на паказ сямейныя нягоды, яна павінна ўзвышаць аўтарэтэт мужа сярод дзяцей. Шмат прыказак дайшло да нас аб сямейных адносінах: “Згода будуе, нягода руйнуе”, “Не рассказвай нікому, што робіцца ў дому”, “Баба без мужыка, як калёсы без каня”.

Вялікую ўвагу ўдзялялі выхаванню ў дзяцей павагі да бацькі і маці. Дзецям не дазвалялася павышаць голас на бацькоў, спрачацца з імі. Слова бацькоў было законам для дзяцей.

Ну, а зараз мы пагаворым пра вашы сем’і. Свой аповед можаце падмацоўваць дэманстрацыяй фотаздымкаў. Вы павінны даць адказы на наступныя пытанні:

* Якая ў вас сям’я?
* Як адносяцца да вас бацькі?
* Якія спрэчкі ўзнікаюць з бацькамі?
* Як можна пазбегнуць канфліктаў?

Паколькі ў будучым вы станеце таксама татамі і мамамі, мы павінны зараз умець рабіць правільны выбар. Мы з вамі будзем рашаць незвычайныя задачы, якія называюцца жыццёвымі сітуацыямі.

* Адыходзячы на работу маці сказала Ігару: “Памыеш посуд і пачысціш на вячэру бульбы”. Ігар пачаў спрачацца: “Не буду я чысціць бульбу! Я не ўмею гэтага рабіць! Гэта справа не для хлопчыкаў!”

Ці правільна паступіў Ігар? Якія парады вы б маглі даць хлопчыку?

* Аднойчы, вяртаючыся з магазіна, Насця спатыкнулася, упалала і разліла смятану. Дамоў дзяўчынка прыйшла сумная і са слязьмі і рассказала маці пра здарэнне. “Бесталач, - закрычала маці, - ад тваёй дапамогі адны расстраты!” Насця заплакала і выйшла з пакоя.

Хто паступіў не правільна, на ваш погляд у дадзенай сітуацыі і чаму?

А ці правільна паступіла дзяўчынка?

* Маці прыйшла з работы вельмі сумная. Ук яе здарыліся непрыемнасці. Вася забег у пакой і ўбачыў стан маці. Ён падышоў да яе ласкава абняў і пацалаваў. На твары маці засвяцілася ўсмешка.

Ці правільна паступіў хлопчык?

Індывідуальныя заданні для вучняў

Запісаць правілы, якіх патрэбна прытрымлівацца для добразычлівых адносін з бацькамі.

***Рухомы “Міні тэатр”***

Вучні з дапамогай лялек імправізуюць адносіны бацькоў і дзяцей. Знаходзяць выхады з розных сітуацый.

Абагульняючая гутарка

Чаму неабходна з павагай адносіцца да сваіх бацькоў?

Што неабходна зрабіць, каб пазбегнуць канфліктаў з імі?

Чым дзеці змогуць парадаваць сваіх бацькоў?

Занятак 5

Тэма : Адносіны да жанчын

Мэты : выхоўваць добразычлівыя адносіны да маці, да жанчын;

развіваць уменне выказваць сваю думку, абгрунтоўваць свой выбар

***Уводзіны ў тэму***

З даўніх часоў да нас дайшла вялікая павага да жанчын. Жанчына-прыгажуня, працаўніца, захавальніца сямейнага ачага – праслаўляецца ў многіх народных паданнях, прыказках. У народзе гаварылі: “Хата гаспадыняю красна”, “Няма лепшай хаткі, як родная матка”, “Пры сонейку цёпла, пры мамачцы – добра” і інш. Складана жылося, калі ў доме не было гаспадыні. З самага маленства дзяцей вучылі паважаць сваю маці, бабулю, сясцёр, дапамагаць ім.

***Гутарка***

Як вы адносіцеся да сваёй маці, бабулі?

Якія правілы паводзін з жанчынамі вы ведаеце?

Чым вы дапамагаеце сваім родным жанчынам?

Чаму неабходна з вялікай пашанай адносіцца да ўсіх жанчын?

Якая жанчына для вас самая блізкая і любімая?

***Аповед настаўніка***

Самым дарагім чалавекам для кожнага з’яўляецца маці. Яна дала жыццё, сагравае сваёю любоўю і пяшчотаю, клапоціцца аб сваім дзіцяці. Усе павінны з павагаю і цеплынёй адносіцца да сваёй матулі. Кожны чалавек павінен памятаць, што маці сцерпіць усё: і крыўду, і боль, і бяду. Але на ўсё жыццё на яе сэрцы застанецца рана.

***Работа з казкай***

У гарачы веснавы дзень вывела Гусыня гусянят на прагулку. Яна ўпершыню паказвала сваім дзеткам вялікі свет, які быў яркім, вясёлым, радасным. Яны ўбачылі вялікі луг. Гусыня пачала вучыць дзетак шчыпаць маладую траўку. Сцяблінкі былі салодкія, сонейка цёплае і ласкавае, трава мяккая, навакольны свет добры і ўтульны. Гусяняты былі шчаслівыя .

Яны забылі аб сваёй маці і пачалі разыходзіцца ў розныя бакі па вялікім лузе. Калі жыццё шчаслівае, калі на душы мір і спакой, маці вельмі часта аказваецца забытай. Трывожным голасам Гусыня стала сазываць дзяцей, але не ўсе яны слухаліся. Нечакана надвінуліся цёмныя хмары. На зямлю ўпалі першыя вялікія каплі дажджу. Гусяняты падумалі, што гэты свет не надта добры і ўтульны. І ў гэты ж час кожны ўспомніў сваю маці. Яна ім спатрэбілася. Гусяняты паднялі маленькія галоўкі і пабеглі да яе.

Тым часам з неба пасыпаліся вялікія градзіны. Гусяняты прыбеглі да маці. Яна падняла свае крылы і прыкрыла імі дзяцей.

Таму што крылы існуюць перш за ўсё для таго, каб прыкрываць дзяцей. Пад крыламі было цёпла і бяспечна. Гусянятам і ў голаву не прыйшло, што крылы маюць два бакі: унутры было цёпла і ўтульна, а знадворку – холадна і небяспечна.

Затым усё сціхла. Маці ціха падняла крылы. Гусяняты выбеглі на траву. Яны ўбачылі, што ў маці паранены крылы, вырвана пер’е. Гусыня цяжка дыхала. Гусяняты ўсё гэта бачылі, але свет зноў стаў такім добрым і радасным. Гусянятам і ў голаву не прыйшло запытаць у матулі, што з ёй. І толькі адзін самы маленькі і слабенькі, падышоў да маці і запытаў: “Чаму ў цябе паранены крылы?” Яна ціха адказала, нібы саромячыся свайго болю : “Усё добра, сынок”. Жоўценькія гусяняты пабеглі па траве, і маці была шчаслівая. *(Паводле В. Сухамлінскага)*

***Работа па тэксту казкі***

Якія пачуцці панавалі вамі, калі слухалі казку?

Які момант у казцы вам спадабаўся больш за ўсё?

Што зрабіла гусыня, калі пачаўся град?

Як вы думаеце, а ці балюча білі градзіны гусыню?

А чаму яна не пажалілася свайму дзіцяці?

Які ўрок вы для сябе атрымалі?

***Заёмства з вершам. Завучванне верша на памяць***

Свеціць, як сонца,

Ад самай калыскі

Вобраз любімы,

Родны і блізкі.

Мама ! Матуля!-

Чароўнае слова

Песняй ласкавай

Гучыць нам ўсіх мовах.

М. Хведаровіч

***Складанне апавядання***

Аркуш паперы пускаецца па раду. Вучні запісваюць адказ на пытанне “За што я люблю сваю маму?” пасля запісаў усімі вучнямі, настаўнік агучвае і каменціруе.

***Інсцуэніроўка верша”Бабулі”***

* Бабкі лепшае няма,
* Як мая, у цэлым свеце.

Не крычыць яна дарма,

Ласкаю прывеціць.

Звяжа цёплыя пальчаткі

Мне пад Новы год,

А калі спячэ аладкі,

Скачуць самі ў рот!

* А мая бабуля казкі

Любіць

Баіць – гаварыць,

Цэлы вечар

Будзеш слухаць,

Сон не здолее змарыць:

То ў дрымучы бор заглянеш,

Дзе жыве стары мядзведзь,

То ваўчыху напаткаеш –

Уцячэш ледзь-ледзь…

Безліч казак бабка знае,

Іх заўжды ахвотна бае.

І таму шануюць дзеці

Сваіх бабак не здарма

Бо для іх

Нікога ў свеце

Ласкавейшага няма.

А. Дзеружынскі

***Міні сачыненне “Пажаданне маёй бабулі”***

Па радах пускаецца папера з пачаткам тэксту: “У мяне ёсць бабуля. Яна вельмі добрая і працавітая. Я ей хачу пажадаць…”

**Творчае заданне**

Напісаць паведамленне на тэму “Мая любімая мамачка”

Занятак 6

Тэма: **Паводзіны ў грамадскіх месцах**

Мэта: Скласці правілы паводзін у грамадскіх месцах;

упэўніць у неабходнасці захоўваць пэўныя правілы паводзін.

Стварыць умовы для таго, каб вучні маглі выказаць сваю думку, абгрунтаваць яе.

**Форма правядзення**: завочнае падарожжа

***Ход заняткаў***

Заняткі рпраходзяць у форме завочнага падарожжа. На дошцы вісіць карта падарожжа, на якой намалявана школа, магазін, транспартныя сродкі, тэатр, лес і рэчка

Настаўнік: сёння мы адпраўляемся ў цікавае падарожжа па розных грамадскіх месцах, дзе нас чакаюць сюрпрызы. Назавіце транспартны сродак на якім бы вы хацелі пападарожнічаць.

Гучыць музыка

Дзеці імітуючы рухі адпраўляюцца ў падарожжа

***Прыпынак “Станцыя Школьная”***

Што вам падабаецца ў школе?

Што вы хацелі б змяніць у вашым школьным жыцці?

Як гэта можна зрабіць?

У клас заходзіць хлопчык з канвертам у руцэ, у якім знаходзяцца пытанні. Вучні адказваюць на пытанні, выводзяць правілы паводзін у школе.

* Ты заходзіш у гардэроб, там знаходзіцца шмат дзяцей. Побач з табою дзяўчынка, яе ўсе штурхаюць. Што ты будзеш рабіць?
* Раніца. Ты ўваходзіш у клас. Там знаходзіцца некалькі тваіх аднакласнікаў. Што ты павінен зрабіць?
* На перапынку, ты збіваеш з ног сваю аднакласніцу. Як ты паступіш у гэтай сітуацыі?
* У сталовай на стале ляжаць піражкі на адной талерцы. Як ты будзш сябе паводзіць?
* Насустрач табе па школьнаму калідору ідуць твая настаўніца і настаўніца з суседняга класа. Як ты павітаешся?
* Дзяўчынека сказала табе дрэннае слова. Што ты зробіш?
* Цябе папрасілі выступіць на канцэрце. Табе не хочацца гэтага рабіць. Як ты паступіш?
* Вам сказалі стаць у строй і выйсці на авуліцу. Каго ты прапусціш наперад?

Выведзеныя правілы паводзін запісваюцца на аркушы паперы. А вучні працягваюць падарожжа.

***Прыпынак “Стангцыя гандлёвая”***

Мы спыніліся каля крамы. Хочаце купіць ласункі? Але вось набыць ласункі могуць тыя, хто нагадае і запіша правілы паводзін у краме.

Правілы паводзін запісваюцца.

***Гульня “Пакупнік”***

Замест грошай вучні даюць паперку з правіламі звароту да прадаўца. Прадавец чытае правілы, ждае цукерку, пры гэтым выкарыстоўвае неабходныяветлівыя словы.

Наша падарожжа працягваецца але што гэта за крык?

***Інсцэніроўка паводзін у транспарце***

Вучні” сядзяць” у аўтобусе. Дзяўчынкі гучна спяваюць песні. Побач з дзяўчынкамі стаіць “бабулька”. Хлопчыкі пачалі штурхацца і гучна смяяцца.

Ці можна так ехаць у аўтобусе? Якія правілы паводзін у транспарце парушаюць дзеці?

Як патрэбна паводзіць сябе ў транспарце?

Чаму нельга парушаць правілы паводзін транспарце?

Ну, а зараз прадоўжым наша падарожжа.

***Прыпынак “Станцыя тэатральная”***

На станцыі знаходзяцца тэатры, музеі, кінатэатры. У гэтых грамадскіх месцах чалавек пазнае шмат новага, адпачывае, атрымлівае душэўную асалоду. Кожнаму чалавеку важна ведаць, як правільна паводзіць сябе.

Настаўнік дае вучням цудадзейную кветку. На кожным пялёстку кветкі запісаны правілы паводзін. Вучні адрываюцйь пялёсткі і тлумачаць, чаму неабходна выконваць правілы паводзін.

***Правілы паводзін у грамадскіх месцах***

* Паводзь сябе ціха, не бегай
* Здымі верхнюю вопрпатку ў гардэробе
* Хлопчыкі павінны прапусціць дзяўчынак наперад, дапамагчы распрануцца
* Уважліва глядзі і слухай
* Задай пытанні з дазволу настаўніка
* Не забудзь падзякаваць экскурсавода ці артыстаў

***Прыпынак “Станцыя лясная”***

Наша падарожжа завяршаецца. Мы з вамі можам адпачыць у лесе, палюбавацца прыгажосцю ракі, удыхнуць водар луга. Але каб прырода на нас не рпакрыўдзілася, мы павінны выконваць правілы паводзін у прыродзе. Якія правілы паводзін на проыродзе вы ведаеце?

***Правілы паводзін на прыродзе:***

* Нельга парушаць цішыню леса, лугу
* Не ламаць галінкі дрэў, не рваць кветак
* Не забруджваць смеццем
* Не распальваць касцёро у недазволеных месцах

А зараз спадарыня прырода папрасіла разгадаць яе загадкі

На сцяблінку сонца села,

Белы капялюш надзела. *(рамонак )*

Вы знаёмы з гэтым зверам?

На ілбе ў яго два дрэвы. *(алень)*

Стракаты, крылаты –

Руплівец лясны,

Лекар заўзяты

У хворай сасны. *(дзяцел)*

Гарачае лета,

Спеюць суніцы,

А ён –

У пуховай хусцінцы. *(дзмухавец)*

цвітуць і на лузе, і ў полі

чырвоныя, белыя шапкі.

І дорыць турботлівым пчолам

Нектар, і салодкі, і пахкі. *(канюшына)*

***Абагульняючая гутарка***

Ці спадабалася вам падарожжа?

Што запомнілася больш за ўсё?

Чаму неабходна выконваць правілы паводзін у грамадскіх месцах?

Якія парады вы засвоілі?

Занятак 7

Тэма: **Правілы паводзін за сталом**

Мэта: пазнаёміць з правіламі паводзін за сталом, якія дайшлі да нас з мінулага; вучыць карыстацца сталовымі прыборамі і ведаць аб іх прызначэнні; выхоўваць уменне слухаць і быць пачутымі.

***Ход занятка***

Жыццё чалавека залежыць ад харчавання. Беларусы шмат увагі ўдзялялі не толькі прадуктам харчавання, але і правілам ужывання ежы, паводзінам за сталом. З самага маленства дзеці ведалі, што сесці за стол можна толькі з дазволу бацькі і пасля яго, есці ціха і не размаўляць, даядаць да канца ўсё, што стаіць на стале, беражліва адносіцца да хлеба. Звычайна ўся сям’я ела з адной міскі лыжкамі. Аб правілах паводзін за сталом сведчаць прыказкі:”Вялікі кусок дзярэ раток”, “Госць, не дзьміся – еш, што ў місе”, “Смачна было, ды блізка дно”, “Як зварыш, так і з’ясі”.

Цікавыя загадкі склаў беларускі народ, а я прапаную іх вам разгадаць.

Чатыры дзяды

Пад адным капелюшом. *(стол)*

Стаіць сасна,

На спасне ліпа,

На ліпе гліна,

На гліне свіння.( *На ліпавым стале з сасновымі ножкамі стаіць міска з мясам)*

Дзеравяшка бярэ,

Касцяшка сячэ,

А мокры Марцін падкладвае. *(лыжка, зубы, язык)*

Каля ямы ўсе з кіямі. *(людзі з лыжкамі, вакол міскі)*

У сучасны час правілы паводзін за сталом крыху змяніліся. Іх павінен ведаць кожны чалавек, карыстацца імі ў сваім паўсядзённым жыцці.

Я прапаную вам паслухаць казку “Чароўнае люстэрка”.

У адной маленькай вёсачцы жыў юнак. Ён быў вельмі прыгожы, працавіты, кемлівы. Адноўчы праз вёску праязджала панская дачка. Яна ўбачыла юнака і адразу пакахала яго. Паненка запрасіла дарагога госця ў свой замак і юнак згадзіўся.

Праз некалькі дзён малады хлопец прыйшоў у замак . Ён зайшоў у вялікі пакой. Гэта была сталовая, дзе яго чакала прыгажуня са сваімі бацькамі. Юнак моўчкі сеў на стул. Яму было нязручна і ён абапёрся на стол, заваліў нагу на нагу. Прынеслі ежу. Але юнак ніяк не мог разабрацца, для чаго такая вялікая колькасць відэльцаў і лыжак. Ён узяў самую вялікую лыжку і пачаў гучна есці. Усе прысутнічыя пачалі ціха смяяцца. Маладая паненка сказала : “Ты з маленства не прывык прыгожа есці. Гэта не бяда. Я падару табе чароўнае люстэрка, якое пакажа, як правільна паводзіць за сталом”.

Хлопец быў здолдьны, і ўжо ў хуткім часе чароўнае люстэрка навучыла яго ўсім правілам культурных паводзін.

Праца па зместу казкі

Якія правілы паводзін парушыў юнак?

З якімі правіламі паводзін пазнаёміла юнака чароўнае люстэрка?

**Інсцэніроўка**

*У клас уваходзіць Бураціна і Мальвіна. Мальвіна накрывае на стол: засцілае абрус, растаўляе посуд і пачынае вучыць Бураціну.*

* Сурвэтку пакладзі на калена, а калі будзеш уставаць, пакладзі яе з правага боку.
* А навошта мне столькі прыбораў? *(на стале ляжаць нож, відэлец, дэсертныя і чайныя лыжкі.)*
* Вазьмі відэлец у левую руку, а нож у правую. Ежу кладзі ў рот відэльцам, а нажом прытрымлівай яе. Нож не аблізвай!
* Мальвіна, а навошта мне нож, калі я ем катлету?
* І сапраўды, катлету можна есці толькі відэльцам. Бураціна, куды ты палез са сваім відэльцам?
* А як жа мне ўзяць той смачны салат?
* Там ёсць вялікая лыжка, з дапамогай якой ты пакладзі салат сабе ў талерку.
* Ой Мальвіна, як гэта ўсё складана! Я ніколі гэтага не запомню.

А як вы лічаце, дзеткі , запамінаць правілы прапанаваныя Мальвінай ёсць неабходнасць? Чаму?

**Гульні**

***Я прыйшоў да сябра на свята***

Вучні з дапамогай посуду і прыбораў дэманструюць правілы паводзін за сталом.

***Прадоўжы сказ***

Калі запрашаюць за стол, то хлопчык…*(прапускае дзяўчынку наперад, адстаўляе стул, а калі дзяўчынка садзіцца, задзвігае стул).*

За сталом трэба сядзець …*(прама, локці на стол не класці).*

Браць цукар трэба …*(спецыяльнай лыжкай).*

Сурвэтку кладуць на …*(калена)*

**Творчае заданне**

Навучыцца карыстацца нажом і відэльцам